text: 
  Mai Buch og Boel Jørgensen kendte hinanden fra tidligere samarbejde om
   organisationsudvikling på Roskilde Universitetscenter. Da Mai Buch 
  tiltrådte stillingen som underdirektør på Det Kgl. Teater med ansvar 
  for økonomien lød en af hendes paroler, at effektivisering skulle 
  opnås gennem bedre arbejdsvilkår for de ansatte.
  
  Den holdning har uden tvivl været med til at skabe det gode ry, som
   står om hende på teatret, hvor hun trods sin position som den, der
   sidder på pengekassen er dybt respekteret.
  
  Der stod ingen steder i Mai Buchs eksamenspapirer, at hun skulle 
  havne på et teater.
  
  Den tidligere kontorchef i Miljøministeriet er egentlig uddannet 
  cand. polyt. og gik fra en stilling som konsulent i firmaet Merciri 
  Urval til Det Kgl. Teater.
  
  Samtidig med sin uddannelse til civilingeniør nåede hun at studere 
  både sociologi og filosofi samt at skrive speciale om alternative 
  byplaner. Organisation og personaleforhold viste sig hurtigt at være 
  hendes foretrukne felt, og dén interesse fik hende til at skippe 
  central-administrationen til fordel for det private erhvervsliv.
  
  
  
  